রয়্যাল একাডেমি অব ড্রামাটিক আর্ট

রয়্যাল একাডেমি অব ড্রামাটিক আর্ট (সংক্ষেপে রাডা) ইংল্যান্ডের লন্ডনে অবস্থিত একটি নাট্যকলা প্রতিষ্ঠান। এখানে মঞ্চনাটক, টেলিভিশন, চলচ্চিত্র ও বেতারের প্রশিক্ষণ প্রদান করা হয়। এটি লন্ডন বিশ্ববিদ্যালয়ের সিনেট হাউজ কমপ্লেক্সের নিকটে সেন্ট্রাল লন্ডনের ব্লুমসবারি এলাকায় অবস্থিত। এটি ফেডারেশন অব ড্রামা স্কুলের প্রতিষ্ঠাতা সদস্য। ১৯০৪ সালে স্যার হার্বার্ট বিরবোম ট্রি প্রতিষ্ঠিত এই প্রতিষ্ঠানটি যুক্তরাজ্যের অন্যতম প্রাচীন নাট্যকলা প্রতিষ্ঠান। ১৯০৫ সালে গাউয়ার স্ট্রিটে এর ভবন স্থানান্তরিত হয়। ১৯২০ সালে এটি রাজকীয় চার্টারভুক্ত হয় এবং গাউয়ার স্ট্রিটের ভবনের পিছনে ম্যালেট স্ট্রিটে একটি নতুন মঞ্চ নির্মিত হয়। ১৯২১ সালে অষ্টম এডওয়ার্ড এটি উদ্বোধন করেন। ১৯২৪ সালে এটি প্রথম সরকারি পৃষ্টপোষকতা লাভ করে। রাডায় বর্তমানে পাঁচটি মঞ্চ ও একটি প্রেক্ষাগৃহ রয়েছে। এই প্রতিষ্ঠানটির প্রধান শিল্প সহযোগী হল ওয়ার্নার ব্রস. এন্টারটেইনমেন্ট। ইতিহাস রাডা ১৯০৪ সালের ২৪শে এপ্রিল প্রতিষ্ঠিত হয়। অভিনেতা ও ব্যবস্থাপক স্যার হার্বার্ট বিরবোম ট্রি ওয়েস্ট এন্ডের হেমার্কেটে হিজ ম্যাজেস্টিস থিয়েটারে এটি প্রতিষ্ঠা করেন। ১৯০৫ সালে রাডা ৫২ গাউয়ার স্ট্রিটে স্থানান্তর করা হয় এবং বিদ্যালয়টি তত্ত্বাবধানের জন্য একটি ব্যবস্থাপনা কাউন্সিল গঠন করা হয়। এর সদস্যদের মধ্যে ছিলেন নাট্যকার জর্জ বার্নার্ড শ', যিনি পরবর্তীকালে তার পিগম্যালিয়ন নাটকের স্বত্ব রাডাকে প্রদান করেছিলেন। তিনি বিদ্যালয়ের শিক্ষার্থীদের উদ্দেশ্যে বক্তৃতা দিতেন। ১৯২০ সালে রাডা রাজকীয় চার্টারভুক্ত হয় এবং ১৯২১ সালে গাউয়ার স্ট্রিটের ভবনের পিছনে ম্যালেট স্ট্রিটে একটি নতুন মঞ্চ নির্মিত হয়। এডওয়ার্ড, প্রিন্স অব ওয়েলস এটি উদ্বোধন করনে। ১৯২৩ সালে জন গিলগুড এক বছর রাডায় পড়াশোনা করেন, যিনি পরবর্তীকালে এই একাডেমির সভাপতি হন এবং তাকে প্রথম সম্মানসূচক ফেলো করা হয়। ১৯২৪ সালে রাডা প্রথমবারের মত সরকার থেকে £৫০০ পৃষ্টপোষকতা লাভ করে। ১৯২৭ সালে গাউয়ার স্ট্রিটের ভবনটি ভেঙ্গে ফেলা হয় এবং জর্জ বার্নার্ড শ'র অর্থায়নে এখানে নতুন একটি ভবন নির্মিত হয়। ১৯৫০ সালে শ'র মৃত্যুর পর এই একাডেমির জন্য তার রয়্যালটির এক তৃতীয়াংশ রেখে যান। একাডেমি বিভিন্ন সময়ে সরকারি অনুদান পেতে থাকে, তন্মধ্যে রয়েছে আর্টস কাউন্সিল ন্যাশনাল লটারি বোর্ড থেকে £২২.৭ মিলিয়ন অনুদান, যা এর প্রাঙ্গণ পুনঃসংস্কার এবং জারউড ভ্যানব্রা থিয়েটার পুনর্নির্মাণে ব্যবহৃত হয়। ২০১১ সালে রাডার সহযোগিতায় এবং ক্যাথাল রায়ান ট্রাস্টের সঙ্গে যৌথভাবে ট্রিনিটি কলেজ ডাবলিনে দ্য লির একাডেমি প্রতিষ্ঠিত হয়। রাডার সঙ্গীত ও নাটকের প্রশিক্ষণের ধরন ও ব্যবহারিক মঞ্চের প্রশিক্ষণ অনুযায়ী, দ্য লির একাডেমি এই লন্ডন ভিত্তিক বিদ্যালয়টির আদলে তাদের পাঠ্যসূচি তৈরি করেছে। এছাড়া রাডা ২০১৭ সালে প্রতিষ্ঠিত ফেডারেশন অব ড্রামা স্কুলসের প্রতিষ্ঠাতা সদস্য। ২০২০ সালে জুলাই মাসে পরিচালক এডওয়ার্ড কেম্প "ব্ল্যাক লাইভস ম্যাটার" আন্দোলনের প্রতি সমর্থন জানিয়ে বলেন, "রাডা প্রাতিষ্ঠানিকভাবে বর্ণবাদী ছিল এবং এখনো আছে" এবং তিনি তা পরিবর্তনের জন্য বিশদ পরিকল্পনা করেন। নেতৃত্ব রাডার পৃষ্ঠপোষক হলেন মহামান্য রানী দ্বিতীয় এলিজাবেথ। এর সভাপতি স্যার কেনেথ ব্র্যানা, যিনি ২০১৪ সালে রিচার্ড অ্যাটনবারার মৃত্যুর পর তার স্থলাভিষিক্ত হন। এর চেয়ারম্যান স্যার স্টিফেন ওয়ালি-কোহেন এবং ২০১৬ সালে মৃত্যুর পূর্ব পর্যন্ত অ্যালান রিকম্যান এর ভাইস-চেয়ারম্যান ছিলেন। এই একাডেমির বর্তমান পরিচালক হলেন এডওয়ার্ড কেম্প। রাডার অধ্যক্ষ স্যার হার্বার্ট বিরবোম ট্রি (প্রতিষ্ঠাতা) স্যার কেনেথ বার্নস (১৯০৯-১৯৫৫) জন ফেরনাল্ড (১৯৫৫-১৯৬৬) হিউ ক্রুটওয়েল (১৯৬৬-১৯৮৫) অলিভার নেভিল (১৯৮৪-১৯৯৩) নিকোলাস বার্টার (১৯৯৩-২০০৭) এডওয়ার্ড কেম্প (২০০৭-বর্তমান) রাডার সভাপতিবৃন্দ স্যার স্কোয়ার ব্যানক্রফট (১৯০৬) স্যার জনস্টন ফোর্বস-রবার্টসন (১৯২৭-১৯২৮) স্যার জেরাল্ড দ্যু মরিয়ে (১৯২৯-১৯৩০) হেনরি এইনলি (১৯৩১-১৯৩৩) লেডি ট্রি (১৯৩৪-১৯৩৫) সাইরিল মড (১৯৪৫) ডেম আইরিন ভ্যানব্রা (১৯৪৬-১৯৪৭) ডেম সাইবিল থর্নডাইক (১৯৪৮-১৯৪৯) এথেন সিলার (১৯৫০-১৯৫১) স্যার ফেলিক্স আইলমার (১৯৫৪) ডেম ফ্লোরা রবসন (১৯৫৫-১৯৬৩) ডেম ইডিথ এভান্স (১৯৬৪-১৯৭৬) স্যার জন গিলগুড (১৯৭৭-১৯৮৯) ডায়ানা, প্রিন্সেস অব ওয়েলস (১৯৮৯-১৯৯৭) লর্ড অ্যাটনবরা (২০০২-২০১৪) স্যার কেনেথ ব্র্যানা (২০১৪-বর্তমান) তথ্যসূত্র বহিঃসংযোগ দাপ্তরিক ওয়েবসাইট